Мэжджыхь Каринэ токIуэ
«IэщIагъэлI ныбжьыщIэхэр» (WorldskillsRussia) V Лъэпкъ чемпионатым и финалым кIуэн папщIэ къызэрыхах Урысейпсо зэхьэзэхуэхэр иджыблагъэ щекIуэкIащ Якутск къалэм. КъБКъУ-м и пресс-IэнатIэм и лэжьакIуэ Солгаловэ Наталье хъыбар къызэрыдигъэщIамкIэ, абы хэтащ университетым и педагогикэ институтым и педагогикэ колледжым и еплIанэ курсым и студенткэ Мэжджыхь Каринэ икIи, ди гуапэ зэрыхъущи, Кавказ Ищхъэрэ федеральнэ щIыналъэм япэ увыпIэр къыщихьащ.
Къэралпсо зэпеуэм и эксперт нэхъыщхьэм зэрыжиIамкIэ, зыхуеджэ IэщIагъэмкIэ Каринэ зэфIэкIышхуэ къигъэлъэгъуащ. Ар хагъэхьащ «ПэщIэдзэ классхэм щегъэджэн» унэтIыныгъэмкIэ Урысей Федерацэм нэхъыфIу къыщалъыта, цIыхуибгъу хъу гупым. А ехъулIэныгъэшхуэр адыгэ пщащэ щыпкъэм къихьыфащ бгъэдэлъ щIэныгъэ куумрэ Iэзагъ лъагэмкIэ.
— «Worldskills» къэралпсо зэпеуэм ди студентхэр жыджэру хэтащ, — жиIащ педколледжым и унафэщI Пащты Тимур. — Апхуэдэ зэхьэзэхуэхэм Iэмал къыдат ди еджакIуэхэм ябгъэдэлъ щIэныгъэр, Iэзагъыр зыхуэдэр къэпщытэнымкIэ, абыхэм ябгъэдэлъ зэфIэкIхэр дэ тхуэдэ нэгъуэщI колледжхэм щеджэхэм яйхэм егъэпщэнымкIэ. КъинэмыщIауэ, студентхэр кIэлъоплъыф я хьэрхуэрэгъухэм я Iуэху зехьэкIэ мардэхэм. Абыхэм я нэхъыфIхэр лэжьыгъэ IэнатIэм иужькIэ къыщагъэсэбэпыфынущ а IэщIагъэлI ныбжьыщIэхэм.
Зэпеуэхэр къызэрыщыхъуам тепсэлъыхьыжу, Каринэ жеIэ апхуэдэ зэхыхьэхэм мыхьэнэшхуэ зэраIэр, псом япэрауэ, уи щIэныгъэр къыупщытэжынымкIэ, апхуэдэуи узыхунэмыс гуэрхэми гу лъыптэжынымкIэ, ахэр ебгъэфIэкIуэжынымкIэ.
«IэщIагъэлI ныбжьыщIэхэр» (WorldskillsRussia) V Лъэпкъ чемпионатыр ар Worldskills дунейпсо зэпеуэм и пщалъэхэм изагъэу Урысей Федерацэм щекIуэкI студент зэпеуэ нэхъ инхэм ящыщщ. Абы къызэщIеубыдэ илъэс 16 — 22-рэ зи ныбжьу курыт IэщIагъэрэ щIэныгъэрэ къозыт еджапIэхэм щIэс студентхэр. Зэпеуэм и фIыгъэкIэ лъэпкъ егъэджэныгъэ IэнатIэм къыхыхьэфынущ зи IэщIагъэмкIэ бгъэдэлъ зэфIэкIхэр дунейпсо мардэхэм хуэкIуэ IэщIагъэлI ныбжьыщIэхэр.
V Лъэпкъ чемпионатым и кIэух зэпеуэр мы гъэм накъыгъэм и 16 — 19-хэм Краснодар къалэм щекIуэкIынущ. Абы хэтынущ Урысей Федерацэми хамэ къэралхэми нэхъыфIу къыщалъыта IэщIагъэлI ныбжьыщIэ 1200-рэ. Ахэр зэпеуэнущ унэтIыныгъи 109-кIэ. Мыхьэнэшхуэ зиIэ а зэхьэзэхуэм хэтыну Мэжджыхь Каринэ дохъуэхъу абыи текIуэныгъэ къыщихьыну. Адыгэ пщащэм дыдэщIынущ гукIи псэкIи.
ЖЫЛАСЭ Маритэ.
